Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 3. számú melléklet a 34/2008. (XII. 12.) OKM rendelethez
Paragraph Index: 1738

3. Fejlesztési feladatok Énkép, önismeret: A fizikát jellemző gondolkodásmódot – a modellalkotást, a megfigyelésekből levonható következtetéseket, a tudatos kísérletezést – a tanulók kiválóan alkalmazhatják önmaguk megismerésére is, ami a 14-18 éves korosztály egyik legfontosabb célja és törekvése. Ha a diákok tudatosan alkalmazzák az önismeret megszerzésekor a fizika módszereit, akkor nemcsak statikusan, hanem dinamikájában is képet alkothatnak magukról. Európai azonosság, egyetemes kultúra: Tudatosítani kell, hogy a fizika és általában a természettudományok kultúránk része, a körülöttünk lévő világnak egyfajta megismerési módja. A természet törvényeinek feltárásán tudósok munkálkodnak. Közülük különösen fontosak számunkra a magyar, illetve európai fizikusok. A XX. század közepéig a tudósok még tudtak önállóan sikeresen kutatni. Ma a tudomány frontvonalán egy témán sok – akár több ezer – kutató dolgozik együtt. Az európai országok összefogásának köszönhetően a XXI. században több, hatalmas kutatóintézet működik. Gazdasági nevelés: Érdemes a tanulókban tudatosítani azt is, hogy a gazdasági élet főszereplői között, a pénzügyi, tőzsdei, és különösen a banki világban milyen sok fizikus végzettségű szakember tevékenykedik sikeresen. A fizikában alkalmazott módszerek sikeresen működnek a gazdasági életben, a banki, pénzügyi, tőzsdei folyamatok leírásában. Nemcsak arra kell felhívni a tanulók figyelmét, hogy a fizika módszereinek alkalmazása a saját meggazdagodásukhoz vezethet, hanem arra is, hogy a tudományos, illetve oktatási területen éppen a fizikus végzettségű gazdasági, pénzügyi, banki vezetők támogatnak, szponzorálnak különböző pályázatokat a legnagyobb mértékben, forgatják vissza vagyonuk egy részét a tudományos munka és az oktatás elősegítésére. Környezettudatosságra nevelés: A fizika törvényei alapján működő technikai eszközeink otthonossá, kényelmessé teszik életünket. A Föld ásványkincsei végesek. Az általunk okozott környezetszennyezés olyan változásokat okozhat a természetben, amik hatással lehetnek életkörülményeinkre. A „fenntartható fejlődés”, mint lehetséges fejlődési folyamat megismertetése a diákokkal az iskola feladata. A jelen igényeit anélkül kell kielégíteni, hogy csökkentenénk a jövendő generációk lehetőségeit. Tanulás tanítása: Az igényes tanulás lényeglátást és igaz összefüggések felismerését igényli. A fizika tanulása mind a két képességet fejleszti. A fizikai jelenségek leírása során a tanulók olyan képességeket sajátítanak el, amelyekkel képesek lesznek a lényegest lényegtelentől megkülönböztetni. A fizikai feladatok megoldásával olyan gondolkodási módszereket ismernek meg, amelyek birtokában más jellegű problémákat is meg tudnak majd oldani. Testi, lelki egészség: Számos tudományos és még több áltudományos hír jelenik meg olyan hatásokról, melyek egészségünket veszélyeztetik. A valódi jelenségek testi egészségünkre fejthetnek ki negatív hatást, az álhírekben szereplő ijesztgetések lelki egyensúlyunkat billenthetik ki. A fizika tudományának ismeretanyaga, de még inkább a módszertana segít eligazodni ezekben a hírekben és álhírekben. A fizika tudománya szép analógia segítségével szolgálhatja a tanulók testi-lelki egészségének fejlődését. A fény, illetve az elemi részecskék kettős természete, vagyis a hullám-, illetve a részecskeszerű viselkedés párhuzamba állítható a test és a lélek egymástól elválaszthatatlan működésével. Az ember egészsége csak akkor lehet teljes, ha egyszerre törődik a testi és a lelki egészséggel, a kettő szorosan összefügg, ugyanúgy, mint az anyag duális viselkedése. Felkészülés a felnőtt lét szerepeire: Nagy hangsúlyt kell helyezni a fizika széleskörű gyakorlati alkalmazásaira. A diákokat meg kell ismertetni a hétköznapi életben használt technikai eszközök működésének elvi hátterével. Kritikai gondolkodást kell elsajátíttatni, mellyel képesek a diákok a tudományt az áltudománytól megkülönböztetni. Természettudományos ismeretekkel nagyobb az esélye a felelős, környezettudatos szemlélet kialakulásának. A fizikai jelenségek hátterében meghúzódó ok-okozati viszony egyfajta mintául szolgálhat a felnőtt ember életvezetésének.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes